Jubileumi falunapot rendeztek
Csáfordjánosfán tizedik alkalommal rendeztek falunapot, amelynek keretében megünnepelték a község futballklubjának megalapítása harmincadik évfordulóját.
Zenés ébresztõvel, Somfai Árpád plébános celebrálta ünnepi szentmisével, majd Titkovits Pál polgármester ünnepi köszöntõjével kezdõdött tegnap a kétszázötven lelket számláló Csáfordjánosfa tizedik, jubileumi falunapi rendezvénye. (A polgármester elmondta: sorrendben valójában a 11. falunapot tartanák, de 2000-ben a községet ért tornádó okozta károk miatt elmaradt a közösségi vigalom.)

Összetartó nép
Rudi Attila azok közé tartozik, akik nyáron több falunapra is ellátogatnak. – Csáfordjánosfán igen összetartó nép lakik, itt igazán érzi az ember, hogy a kis falunak nagy ereje van – mondja Máté fiával a nyakában a répcelaki fiatalember.
– Hagyományosan augusztus második vasárnapjára szervezett falunapunkra más községekbõl is sok vendég érkezett, miként annak is igen örülünk, hogy szép számmal jöttek a faluból elszármazott csáfordjánosfaiak is. Kétszáz meghívót küldtünk ki nekik, hogy érezzék: õsi, közel hét évszázados falujuk mindig szeretettel, s falunapon színes mûsorral, érdekes programokkal várja haza õket – fogalmazott Titkovits Pál.

Itt ismerkedtek meg
– Férjemmel, Szilágyi Dezsõvel is Csáfordjánosfán ismerkedtünk meg, tizenhat éve pedig Orosházára költöztünk – meséli a tõsgyökeres Bella Margit gyógyszertári asszisztens, családja és édesapja, Bella Pál körében. – Nagy becsben tartjuk a falunapot, még a szabadságokat is úgy idõzítjük, hogy ne legyen akadálya a hazalátogatásnak. Lányunk, Szilvia Londonban tartózkodik, ám két fiunk – közte az ifjabbik Dezsõ, az orosházi ifi focicsapat erõssége – velünk tartott. Örül, hogy most részt vehet a csárfordjánosfai futballegyesület évfordulós ünnepén.
– Tíz esztendeig voltam a csapat kapusa, de húsz évvel ezelõtt egy bajnoki meccs elsõ percében, kivetõdésemkor fejbe rúgott az ellenfél csatára. Olyan súlyosan megsérültem, hogy egy hétig feküdtem a kórházban – emlékezik Talabér Antal, a csapat egyik alapító tagja. – Gyógyulásomhoz az is nagyban hozzájárult, hogy a csapattársak sokszor meglátogattak, ám felépülésem után már nem voltam képes beállni a kapuba. Most az évforduló kedvéért igen, de csak meccsen kívül...

Önálló sportegyesület
– Az önkormányzat dicséretes módon évi négyszázötvenezer forinttal támogatja sportegyesületünket, és komoly szponzorunk is van – teszi hozzá Sándor András szakosztályvezetõ. – Köszönet illeti Németh Istvánt, az alapítót és dicséret a sportkör áldozatos vezetõségi tagjának, Németh Albertnek. Legnagyobb sikerünket öt évvel ezelõtt arattuk, a megyei III. osztályban bajnokságot nyertünk, veretlenül. Két éven keresztül mi adtuk a gólkirályt, Györkös Imre személyében. Tavaly nyolcadikak lettünk. Szeretnénk, ha legközelebb a legjobb három közé kerülhetnénk. Mert nagy dolog az kérem, hogy egy 250 lelkes falunak önálló sportegyesülete van...

Falunap Fertõszéplakon is
Fertõszéplakon foltvarrók kiállítása és díszmadár-bemutató, dzsesszbalett és néptáncmûsor, horgászverseny s bál színesítette a kétnapos falunapot. Ennek keretében ott is rendeztek focimeccset, a falu északi és déli részének válogatottja mérte össze erejét.